M. Maďarič, minister kultúry SR: (2009-04-16):
Najprv pán Abrhan. Prvá jeho pripomienka bola k tomu, či rady majú zaujímať stanovisko k výročnej správe. Tá novela vznikla v spolupráci alebo aj za účasti členov rád, ktorí chceli, aby sa tá novela využila aj na posilnenie kompetencií, to znamená, že dokonca chceli, aby tie výročné správy sa museli schvaľovať. Od toho sme odstúpili. Ostala tam v podstate takáto možnosť, že k tomu môžu zaujať stanovisko, nijako to nezväzuje konanie manažmentu a predkladanie aj výročných správ potom do parlamentu. Takže, myslím si, že to nie je na prekážku. S tým súvisí aj jedna poznámka, ktorú mala pani poslankyňa Vášáryová, že tento zákon oslabuje generálnych riaditeľov. Tak zrejme sa neoboznámila s aktuálnou verziou, pretože rady takisto mali ambíciu dostať do tohto zákona určité veci, ktoré by, áno, oslabili niektoré kompetencie generálnych riaditeľov. Takisto sme od toho odstúpili. Čiže, nič také sa v tejto aktuálnej verzii nenachádza. Ale podstata tej kritiky alebo diskusie bola o tom, že údajne tento systém zvýši závislosť verejnoprávnych médií. Musím povedať, že tento systém zmlúv je dobrá a osvedčená európska prax. To je prvá vec. Druhá vec. Neviem, o čo lepší je dnešný systém, kedy takisto verejnoprávne médiá sa uchádzajú o dotácie od štátu. Nemá to žiadny prvok takej transparentnej kontroly, takého jasného formulovania účelu a aj potom toho dlhodobého charakteru, čiže určitého prvku stability pre verejnoprávne médiá, ako je práve systém zmluvy. Veľmi správne poznamenala pani poslankyňa Tóthová, parlament zmluvy neuzatvára. Čiže, to je ďalšia odpoveď pani poslankyni Vášáryovej. Pán Galbavý hovoril, že to bude zásah do programovej štruktúry. Ale opak je pravdou, pretože práve sa zavádza mechanizmus a je to aj v tejto novelizácii, že zmluva musí vychádzať zo schválenej dlhodobej stratégie rozvoja a programovej služby. A túto stratégiu predkladá generálny riaditeľ, schvaľuje ju Rozhlasová rada alebo Rada Slovenskej televízie a z tohto materiálu sa potom  vytvára zmluva. Čiže, to nie je zásah zvonka do programovej štruktúry. Naopak, zmluva vychádza zo stratégie programovej, ktorá je formulovaná zvnútra Slovenského rozhlasu a Slovenskej televízie. Pani Vášáryová sa zmienila aj o veci nenaplnenia predpokladov zákona o úhradách. Opäť sa mýli. Samozrejme, tá verejná diskusia na túto tému bola falošná a účelová. Aj v prvom nábehovom roku za osem mesiacov fungovania zákona o úhradách získali verejnoprávne médiá približne o 150 miliónov viac ako podľa predchádzajúceho spôsobu výberu, a to sme dokázali nezvýšiť tie úhrady, oslobodiť ďalšie skupiny obyvateľstva či už z hľadiska hmotnej núdze alebo zdravotne ťažko postihnutých, ale aj živnostníkov, napríklad samostatne zárobkovo činné osoby. A to bol nábehový rok, keď to platilo osem mesiacov. A môžem uviesť informáciu o plnení výnosov z úhrad za január až marec roku 2009, ktorý predstavuje 15 miliónov, vyše 15 miliónov eur, čo je 97-percentné plnenie plánu a v porovnaní s rovnakým obdobím minulého roka to prinieslo 32-percentný nárast. Takže si myslím, že zákon o úhradách funguje veľmi dobre bez toho, aby sme obyvateľstvo zaťažili vyšším poplatkom, naopak v rámci solidarity sme mnohé skupiny ešte oslobodili. Myslím, že to boli základné výhrady. Ďakujem, pán predseda, za slovo.